
Charlotte Brontënak, amiért megajándékozott minket Jane Eyre-rel, és ezzel számtalan írót inspirált arra, hogy távoli kastélyokban zárjon össze szeszélyes alfa-hímeket és harcias hősnőket.

A nap már alacsonyan jár az égen, amikor a gépem landol Ibizán, de a perzselő hőség még mindig nem hagyott alább. Olyan, mintha a repülőtéren mindenki félálomban lenne. Tekintve az itteni szokásokat, kissé meglepő, hogy nem zárják be a repteret a szieszta idejére, és mondják mindenkinek, hogy menjen haza szundítani, de hát, ha van valami, amit Ibiza még a gondtalan paradicsom hírnevének a fenntartásánál is jobban szeret, az a pénz.

Az érkezési csarnokban találkozom De Rossi sofőrjével, aki az autóhoz kísér. Ügyes, egyértelműen jól képzett a defenzív vezetésben, de jobban szeretek én ülni a volán mögött. Nem szívesen bízom magam más kegyére, különösen, ha most ismertem meg az illetőt.

A sofőr a visszapillantóban rám néz, amikor azt hiszi, nem figyelek, de a szemem sarkából észreveszem. Mindent észreveszek. Ez a képességem tartott életben az évek során.

Néha még mindig nem hiszem el, hogy harminchárom éves vagyok. Mintha már csak kölcsönkapott időből élnék. Mindig azt hittem, fiatalon fogok meghalni. Valószínűleg elég furcsa dolog gyerekként erre gondolni, de amikor mindennap azt látod a hírekben, hogy nálad pár évvel idősebb fiúk halnak meg, akkor te is ezt várod.

Nápoly Secondigliano nevű kerületében, ahol születtem és felnőttem, az optimizmust hírből sem ismerik. A lakosság teljes közönyben él, tudva, hogy bármikor fennáll a halál, a kábítószer-razziák vagy egy újabb tragikus túladagolás lehetősége, amelynek áldozata lehet bármelyik tizenkét éves gyerek, akinek mindkét szülője methmámorban úszik. Secondiglianóban a legtöbb álom azelőtt meghal, mielőtt megszületne. Ha olyan szerencsétlen vagy, hogy szorult beléd egy szikrányi ambíció, egyetlen lehetőséged van.

Hogy a Camorra-sistema{1} embere legyél.

Végigsimítok szépen nyírt szakállamon. Előtör a cinizmusom. Az előttem álló feladat és a következményei miatt valószínűleg jobb lenne, ha visszafognám. Nem mindennap hullik az öledbe minden, amit akartál. Legalább megpróbálhatnám élvezni.

Ahogy a legtöbb férfi, én is céltudatos ember vagyok, és csak egy dolog van, ami az évek során erőt adott.

Ez az egyetlen átkozott dolog, amiért mindent feladnék.

Hogy igazságot szolgáltassak anyámnak.

Több mint egy évtizedet töltöttem már azzal, hogy próbálom kitalálni, hogyan érjem el ezt anélkül, hogy káoszba döntenék mindent, így meglepődtem, amikor De Rossi felhívott tegnap éjjel, és akaratlanul a kezembe adta a puzzle utolsó darabkáját.

Egy szívességet, cserébe azért, hogy megvédem a húgát, Martinát, amíg ő igyekszik megszerezni a Casalesi klán vezetését.

Egy szívességet, amiről pontosan tudom, mire fogom beváltani. De Rossinak nem fog tetszeni, amit kérek, viszont a gyenge pontja az, hogy szavatartó ember. Ha én megteszem, amit ígértem, ő is meg fogja tenni a magáét.

Martina De Rossi talán még nem tudja, de én leszek az árnyéka. Minden mozdulatát figyelni fogom. Amíg velem van, egyetlen hajszála sem görbülhet, mert nem adok lehetőséget De Rossinak arra, hogy kilépjen a megállapodásból.

Behajtunk a spanyol villa felhajtójára, ahol alig két hete jártam, és a szélvédőn keresztül kiszúrok két őrt a bejárati ajtó mellett, meg egy mesterlövészt a tetőn. Úgy tűnik, De Rossi végrehajtotta a biztonsági intézkedéseket, amiket kértem.

Kibaszottul ideje volt.

Ha előbb megteszi, elkerülhette volna a múlt heti fiaskót.

A vállam megfeszül, amikor eszembe jut, mi történt. Lazaro, De Rossi új feleségének exférje betört a házba, és túszul ejtette Martinát. Mintha a lány nem szenvedett volna eddig is eleget. Lazaro már másodszor kapta el őt, az első alkalom néhány hete történt, amikor Martina New Yorkba utazott.

Ilyen szarság nem történhet az én felügyeletem alatt.

Kiszállok a kocsiból, és elindulok az ajtó felé.

– Szóljon De Rossinak, hogy Napoletano keresi! – mondom az egyik egyenruhás őrnek.

A napszemüvegén keresztül figyel, miközben a szájához emeli a rádiót. Néhány pillanattal később megkapja az engedélyt, és bevezet a házba.

Keresztülmegyünk az üres nappalin, és befordulunk a De Rossi dolgozószobájához vezető folyosóra. A ház szokatlanul csendes. Hol van a felesége? Olyan nőnek tűnt, mint aki feltétlenül kifaggat, mielőtt elindulok Martinával, csak hogy biztos legyen abban, a lány jó kezekben lesz – nem mintha szükségem lenne a jóváhagyására. De Rossi kért fel, mert tudja, hogy én vagyok a legjobb. Én vagyok a Casalesi klán biztonsági szakértője, mióta Sal, a mostani don bő tíz éve megbízott – amit nagyon meg fog bánni, ha a dolgok úgy alakulnak, ahogy szeretném.

Egy hang szűrődik ki az ajtón, és az őr int, hogy menjek be.

– Napoletano! Foglalj helyet! – szól De Rossi.

Belesüppedek a bőrfotelbe vele szemben, és szemügyre veszem a helyiséget. Rendetlenség van. Papírok mindenhol, néhány fiók kihúzva, és két üres whiskyspohár áll a mellettem lévő dohányzóasztalon.

Úgy tűnik, a holmikat kapkodva válogatták át és dobták ki. De Rossi valószínűleg rendet tesz, mielőtt távozik.

A körülötte lévő káosz ellenére a pasas maga a nyugalom. Ő és a húga az elmúlt évtizedet száműzetésben töltötték Ibizán, de vér szerint Casalesi sarjak. Mielőtt Sal megölte volna, De Rossi apja volt a legbefolyásosabb don a klán történetében, és a nagyapjuknak tulajdonítják, hogy a hetvenes években győzelemre vezette a Casalesiket a Nuova Camorra Organizzata ellen. Sal minden törekvése ellenére a De Rossi nevet még mindig tisztelettel és csodálattal suttogják az éjszakai italozásokon.

Viszont ugyanez nem mondható el az én nevemről. De Rossi és én ugyanahhoz a szabóhoz járunk, ám néha, amikor a tükörbe nézek, nem tudom lerázni magamról az érzést, hogy jelmezt viselek. Valahol a szekrényem mélyén még mindig megvan az a kopott, csíkos pulóver, amit serdülőkoromban telente hordtam. Mielőtt magába szippantott a sistema, egy senki voltam. Gondolom, most már vagyok valaki, de semmilyen elért eredmény nem mossa le rólam az alacsony származás enyhe bűzét.

De Rossi komoly pillantást vet rám, és végigsimítja a selyem nyakkendőjét.

– Elküldted a személyzetet? – kérdezem.

Bólint.

– Mondtam nekik, hogy menjenek, amíg még tudnak. Néhány órával ezelőtt megkaptuk az első kokainszállítmányt az amerikaiaktól. A Sal beszállítóival kötött szerződést… – az órájára pillant – huszonöt órával ezelőtt megszegtük, amikor megtagadtuk a heti szállítmány átvételét. Amint ez Sal fülébe jut, rá fog jönni, hogy készül valami.

Leállítják Sal drogszállítmányát, aztán elvágják a pénz útját Ibizáról. Ez a lépés hatalmas hullámokat fog kelteni a klán üzleteiben, és megkérdőjelezi a don hatalmát.

Ami háborúhoz vezet.

Vajon Damiano lesz a legjobb vezér? Nem. De sokkal jobb lesz, mint Sal.

Nem mintha a klán érdekeit tartottam volna szem előtt, amikor beleegyeztem, hogy támogatom őt. Egyszerűen csak ő a legesélyesebb jelölt a pozícióra, és már elegem van abból, hogy Sal ül a trónon.

Hosszú ideje vártam már, és a türelmem véges.

Sal meg fog fizetni azért, amit az anyámmal tett, és akkor végre nem kell tovább várnom.

– Vale és én holnap elhagyjuk Ibizát – folytatja De Rossi. – Már meg is beszéltünk néhány találkozót.

A gyengeség első jelére Sal néhány szövetségese hátat fordít majd neki. A donunkat senki sem szereti, akinek van egy kis esze. De még így is lesz néhány idióta, aki hűséges marad hozzá, és sajnos az ő kezükben összpontosul az emberi erőforrás nagy része.

– A feleséged is veled tart?

– Ragaszkodik hozzá. És amíg velem van, bíznom kell abban, hogy te gondoskodsz a húgom biztonságáról.

Majdnem kibukik belőlem egy gúnyos nevetés.

– Nem kell aggódnod Martina miatt – felelem, de legszívesebben azt mondanám: Én nem te vagyok, stronzo.{2}

Kínos neki, hogy elbukott, és nem tudta megvédeni őt.

Úgy értem, a New York-i szitu sajnálatos, és nehéz lett volna megelőzni, de mi történt a saját otthonában? Egy megbocsáthatatlan szarvihar.

Teljes mértékű gondatlanság Damiano részéről. Annyira el volt foglalva a feleségével és a cselszövésével, hogy nem követte kellő gondossággal az utasításaimat.

Miért hagyhatta el egyáltalán Martina a házat? A helyzetre való tekintettel be kellett volna zárkóznia a szobájába.

A halántékom lüktet a bosszúságtól.

Ez a sziget túlságosan megnyugtatja De Rossit. Elfelejtette, hogy egy férfinak hogyan kell megvédenie a hozzá tartozó nőket.

De én nem.

– Hogy fogadta Martina a hírt, miszerint velem kell jönnie?

De Rossi hosszan kifújja a levegőt, amiből arra következtetek, hogy nem túl jól.

– Jelen pillanatban nehéz megmondani. Az utolsó támadás óta elég rossz lelkiállapotban van.

Összehúzom a szemöldökömet.

– Ezt magyarázd meg!

– Ő… nem igazán van jelen. Azt hittem, majd az esküvő felvidítja, de… nem is tudom…, mintha csak testben lett volna ott. Mosolygott, amikor a helyzet úgy kívánta, beszélt, amikor megszólították, evett, amikor elé tették az ételt. Végigcsinálta a mozdulatokat, de ennyi.

Martinát majdnem meggyilkolták a saját otthonában, és De Rossi úgy gondolta, egy parti majd helyrehozza az egészet? Cazzo,{3} bármit gondol is magáról, nem nyerné el a legjobb fivér díját.

– Próbáltál vele beszélni arról, ami történt? – kérdezem.

Összeszűkül a szeme.

– Persze hogy próbáltam vele beszélni. És Vale is, de még Ras is. Amint a téma előkerül, csak egyszavas válaszokat kapunk tőle. Azt kívánom, bárcsak Lazaro élne, hogy másodszor is megölhessem.

A felesége ölte meg Lazarót, de ezt most inkább nem feszegetem.

– Orvos látta már?

– Pszichiáter? Felajánlottam, de visszautasította.

– Ki a főnök? Ő vagy te?

De Rossi felhördül.

– Mit vársz tőlem? Tartsak pisztolyt a fejéhez? Ő nem egy célpont. Ő a húgom. Nem kényszeríthetem, hogy beszéljen valakivel, akivel nem akar.

– A környezetváltozás jót fog tenni neki.

– Remélem. – Felnéz a mennyezetre, és nagyot sóhajt. – Tudom, hogy még mindig hibáztatja magát azért, ami a barátnőjével, Imogennel történt. Milliószor elmondtam neki, hogy nem az ő hibája, de nem értem el vele semmit. Vale szerint Mari már kezdte elhinni, de aztán megjelent Lazaro, és visszarángatta a mélybe.

Ez kurvára igaz! Martina elmenekült Lazaro elől New Yorkban, de a barátnője nem volt ilyen szerencsés. A túlélő bűntudata pedig élve elemészti az embert, ha nem foglalkoznak vele megfelelően.

Megfeszítem az állkapcsomat. Ez probléma. Mennyire van rosszul? A külső fenyegetésektől meg tudom védeni őt, de hacsak nem bilincselem magam hozzá, nem leszek képes megvédeni saját magától. Tudnom kell, hogy nem fogja felvágni az ereit, amint egyedül hagyom.

Erre a gondolatra kényelmetlen érzés árad szét a mellkasomban. Nem ismerem a lányt, de kedvesnek tűnik. Az, hogy ennyire maga alatt van… Nem helyes. Ki kell rángatnom belőle. Tennem kell valamit, hogy felvidítsam.

Ráadásul szüksége van valakire, aki kezébe veszi az irányítást, mivel ő egyértelműen képtelen kilábalni ebből. És a valaki alatt magamat értem.

Végül is Damianónak a feladatra kell koncentrálnia – hogy túljárjon Sal és a bandája eszén –, vagyis minél hamarabb sikerül elterelnem a figyelmét Martináról, annál jobb.

– Elmondod, hová viszed? – kérdezi.

– Jobb, ha nem. Minél kevesebb ember tudja, annál jobb. – A tekintetem a könyvespolcon levő rejtett kamerára siklik De Rossi válla felett.

Észreveszi, hogy mit nézek, és hitetlenkedő pillantást vet rám.

– Hogyan tudod ilyen gyorsan kiszúrni?

– Tudom, mit kell keresni. Mondd, hogy nem csatlakozik az internethez!

– Csak helyi hálózat, ahogy mondtad.

– Helyes. Martina biztonságos helyen lesz, én pedig rajta tartom a szememet.

De Rossi feláll, leemel két tiszta poharat a polcról, és tölt mindkettőnknek egy-egy ujjnyi whiskyt.

– Nem vagyok biztos benne, hogy a közelséged nem fogja-e tovább rontani a hangulatát – viccelődik, miközben átnyújtja az italt. – Esetleg gyakorold a mosolygást, mielőtt találkozol vele. Nincs hozzászokva a savanyú képedhez.

– Nem lesz vele gondja, ha a tiéddel együtt tudott élni.

Halkan felnevet, és felém emeli a poharát.

– A változásra! Az egyetlen állandó dologra a világunkban.

– A változásra! – Ledöntöm a whiskyt, és rápillantok az órámra. – Hamarosan indulnunk kell.

De Rossi feláll.

– Felmegyek érte.

Elhagyom Damiano mögött az irodát, visszamegyek a nappaliba, és megállok a medencéhez vezető tolóajtónál.

A látvány felidéz egy emléket a lányról.

Igen, egy lányról.

Bár amikor legutóbb erre jártam, és megláttam Martinát a medence mellett, nem ez volt az első, ami eszembe jutott.

Az alkaromat az üveghez nyomom, és nekitámasztom a homlokomat.

Ott feküdt az idomait alig takaró sárga bikiniben, és mielőtt rájöttem volna, kicsoda ő, a farkam mocorogni kezdett a gondolatra, hogy a fogammal húzom le róla a textilt. Aztán Damiano bemutatott minket egymásnak, én pedig messze száműztem ezt a képet a fejemből. Amikor először találkoztunk, nyúlánk, tizenhárom éves lányka volt fogszabályzóval és sokdioptriás szemüvegben, amitől úgy nézett ki, mint egy bogár, szóval, inkább abba az emlékbe kapaszkodtam.

Csak egy vak ember nem venné észre, azóta milyen látványosan felnőtt.

Selymes, szőke haj, vékony alkat és olyan idomok, amiken bármelyik férfi boldogan futtatná végig a kezét. Az arckifejezése teljes mértékben szégyenlős ártatlanságot tükrözött, de a teste maga volt a megtestesült bűn. Ha nem lett volna még csak tizennyolc éves, és De Rossi húga, a dolgok egészen másképp alakulhattak volna számunkra, de nem vagyok olyan típus, aki a mi lett volna, ha dolgokon rágódik.

És Martina rövid időn belül a védencem lesz.

És az is marad.

Eltolom magam az üvegtől, és leengedem a karomat. Elfordulva a medencétől leülök az egyik fotelba, és újra ránézek az órámra. Rohadtul sokáig tart nekik lejönni.

A dohányzóasztalon levő könyv felkelti a figyelmemet. Már láttam ezt a borítót.

A Jane Eyre zsebméretű, különleges kiadása, amit Martina aznap a medencénél olvasott.

Szeretem Brontët. Olvasással töltöm az időt, amikor éppen nem Sal utasítását teljesítem. Felkapom a könyvet, átpörgetem a lapokat, és majdnem elmosolyodom, amikor megtalálom a sort: Én nem vagyok angyal, és nem is leszek az, amíg meg nem halok: önmagam leszek.{4}

Legutóbb De Rossi magunkra hagyott minket pár percig. Martina szégyenlős és félénk volt a közelemben – ezek olyan tulajdonságok, amiket soha nem értékeltem egy nőben, de benne szimpatikusnak tűntek. Furcsa súlytalanság áradt szét a mellkasomban, miközben mellette álltam, és amikor észrevettem ezt, azonnal elhatároztam, hogy mindenképpen elnyomom magamban. Általában nem szeretem azokat az érzéseket, amik kizökkentenek a nyugalmamból. Így elmondtam neki azt az idézetet a kezében levő könyvből, és őszinte figyelmeztetésnek szántam. Válaszul mélyen elpirult, és a szín még szebbé tette.

Amikor aznap elhagytam a házat, megfogadtam, bármi történt, soha többé nem ismétlődhet meg. A nők úgy jöttek-mentek az életemben, mint a tél. Az első havazás mindig izgató volt, de mire február lett, az embernek már elege lett a hidegből, és készen állt valami újra.

De Martina… Ez a lány maga a nyár.

Nyílik egy ajtó. Hangok szűrődnek a nappaliba az emeletről.

A tekintetem a lépcsőre siklik, és egy pillanattal később két napbarnított láb jelenik meg.

Basszus!

Az ujjaim megfeszülnek a könyvön, a kemény borító sarka belemélyed a tenyerembe.

Megmagyarázhatatlan késztetés fog el: Vidd el a könyvet!

Épp mielőtt Martina arca a látóterembe kerülne, engedek neki, és a zakóm belső zsebébe csúsztatom a könyvet.


2. FEJEZET

MARTINA

Múlt éjjel azt álmodtam, hogy repülök. Hatalmas zöld völgy terült el több tíz méterrel alattam, a horizonton egy nagy barna hegy magasodott, hófödte csúccsal. Volt egy olyan érzésem, mintha valami különleges várna a csúcson túl, de nem számított, mennyit repültem, a hegy nem került közelebb. Végül zuhanni kezdtem. Pont a becsapódás előtt felébredtem.

Most, amikor behunyom a szememet, mindig azt a hegyet látom.

Aztán meghallom a bátyám hangját, és a kép eltűnik.

– Mari, Napole… Úgy értem, Giorgio van itt!

Felülök az ágyban, és hátrapillantok a vállam felett. A bátyám az ajtóban áll, az arckifejezése visszafogott, de elég jól ismerem ahhoz, hogy átlássak a maszkon. Talán a világnak ő Damiano De Rossi, de nekem csak Dem, és most éppen aggódik.

Értem.

Magamra erőltetek egy mosolyt.

– Jól van. Mindjárt lemegyek.

– Leviszem a táskáidat. – Belép a szobába, és körülnéz. – Hol van Vale?

– A fürdőszobában.

A sógornőm egész nap segített csomagolni. Ő sokkal jobban izgul, mint én, amiatt, hogy Giorgión kívül senki nem tudja, hova visz.

Megkérdezte, mit akarok magammal vinni, és amikor azt válaszoltam, hogy nem igazán érdekel, elkomorodott az arca. Lehet, hogy rosszul kéne éreznem magam, amiért aggódik értem, de nem érzek semmit.

Még most sem érzek semmit. Sem szorongást. Sem egy leheletnyi szomorúságot. Még a legcsekélyebb aggodalmat sem. Elhagyom az otthonomat, hogy egy idegennel egy ismeretlen helyre menjek, miközben a bátyám háborút folytat a klán leghatalmasabb embere ellen, és én…

Semmit sem érzek.

A bátyám leül mellém az ágyra, átöleli a vállamat, és magához von.

– Nem sokáig leszünk távol egymástól, rendben?

Ezt nem tudhatja, de azért bólintok.

– Persze.

– Lehet, hogy jót fog tenni, ha kicsit kiszakadsz erről a helyről.

Körülnézek a túlnyomóan rózsaszín szobámban. Rózsaszín szék, rózsaszín paplan, rózsaszín szőnyeg. Még a falak is rózsaszínűek.

A szoba is azt üvölti: könnyű célpont.

Ez vagyok én.

Felkapom a telefonomat az éjjeliszekrényről, kibújok Dem karja alól, és a kis táskámért megyek.

– Ne várassuk meg!

A bátyám figyel, a válla kicsit megereszkedik. Ő mindig itt van nekem, de mostanában mintha elfelejtettem volna, hogyan kell beszélni vele. Gyakran megkérdezi, hogy érzem magam, és a kérdés mindig zavarba hoz.

Nem tudom. Nem tudom.

Meztelen talpam belesüpped a puha szőnyegbe, ahogy lemegyünk a lépcsőn. Dem hozza utánam a két nagy bőröndömet, Vale pedig a hátizsákommal követi. Nem engedték, hogy bármit is én cipeljek, mintha a legkisebb súly alatt is összetörnék.

És igen, törékenynek tűnök, de több mindent túléltem az utóbbi két hónapban, mint mások egész életükben. Nem akarom, hogy a bátyám aggódjon, így kihúzom magam, és felemelem a fejemet.

Csak ezt kell folytatnom.

Mindig csak egy nap.

Ennél tovább nem merészkedem gondolatban.

Amikor elérem az utolsó lépcsőfokot, megpillantom a férfit, aki a szoba közepén áll, és rám vár.

Giorgio Girardi.

A lépéseim lelassulnak. Amikor a tekintetünk találkozik, a mindent átható zsibbadtság egy pillanatra alábbhagy, és borzongás fut végig a gerincemen.

Ő olyan élénk, mint egy festékpacni a szürkeárnyalatos vásznon.

Biztos a hormonjaim miatt van. Már most érzem, hogy van valami ebben a férfiban, ami egyenesen az agyalapi mirigyemre hat.

Azt hittem, aszexuális vagyok, amíg két hete meg nem láttam őt. Egy pillantás elég volt, hogy tudjam, határozottan nem vagyok az.

Míg az iskolai barátnőim átélték a fiúbolond korszakukat, én csak figyeltem őket, és képtelen voltam egyetlen srácba is belezúgni. Persze, néhány osztálytársam tényleg jóképű volt, de őket évek óta ismertem. Nem volt bennük semmi izgalmas. Nem akartam őket egyszerű barátságnál mélyebben megismerni.

De amikor megláttam Giorgiót, valami mást éreztem.

Ő maga volt a férfiasság megtestesítője. Magas, izmos, klasszikusan vonzó. Az a fajta sötét hajú olasz férfi, akit luxusmárkák szerződtetnek, hogy legyen a méregdrága kölnijük arca. Barna, szinte fekete haja sima hullámokban keretezte az arcát. Fogalmam sem volt, vajon szánt-e időt arra, hogy így nézzen ki, vagy egyszerűen csak tökéletes kinézettel ébredt fel.

